CELEX: 32017R0172
Language: el
Date: 2017-02-01 00:00:00
Title: Κανονισμός (ΕΕ) 2017/172 της Επιτροπής, της 1ης Φεβρουαρίου 2017, για την τροποποίηση του κανονισμού (ΕΕ) αριθ. 142/2011 όσον αφορά τις παραμέτρους για τον μετασχηματισμό ζωικών υποπροϊόντων σε βιοαέριο ή τη λιπασματοποίησή τους, τις προϋποθέσεις για την εισαγωγή τροφών για ζώα συντροφιάς και για την εξαγωγή μεταποιημένης κόπρου (Κείμενο που παρουσιάζει ενδιαφέρον για τον ΕΟΧ )

2.2.2017   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 28/1
            
         ΚΑΝΟΝΙΣΜΌΣ (ΕΕ) 2017/172 ΤΗΣ ΕΠΙΤΡΟΠΉΣ
   της 1ης Φεβρουαρίου 2017
   για την τροποποίηση του κανονισμού (ΕΕ) αριθ. 142/2011 όσον αφορά τις παραμέτρους για τον μετασχηματισμό ζωικών υποπροϊόντων σε βιοαέριο ή τη λιπασματοποίησή τους, τις προϋποθέσεις για την εισαγωγή τροφών για ζώα συντροφιάς και για την εξαγωγή μεταποιημένης κόπρου
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 1069/2009 του Ευρωπαϊκού Κοινοβουλίου και του Συμβουλίου, της 21ης Οκτωβρίου 2009, περί υγειονομικών κανόνων για ζωικά υποπροϊόντα και παράγωγα προϊόντα που δεν προορίζονται για κατανάλωση από τον άνθρωπο και για την κατάργηση του κανονισμού (ΕΚ) αριθ. 1774/2002 (1), και ιδίως το άρθρο 15 παράγραφος 1 στοιχείο γ), το άρθρο 27 στοιχείο ζ), το άρθρο 41 παράγραφος 3 και το άρθρο 43 παράγραφος 3 δεύτερο εδάφιο,
   Εκτιμώντας τα ακόλουθα:
   
               (1)
            
            
               Ο κανονισμός (ΕΕ) αριθ. 142/2011 της Επιτροπής (2) θεσπίζει κανόνες για την εφαρμογή του κανονισμού (ΕΚ) αριθ. 1069/2009, συμπεριλαμβανομένων των παραμέτρων για τον μετασχηματισμό ζωικών υποπροϊόντων σε βιοαέριο ή τη λιπασματοποίησή τους, των προϋποθέσεων για τη διάθεση στην αγορά εισαγόμενων τροφών για ζώα συντροφιάς και των κανόνων για την εξαγωγή υλικών της κατηγορίας 2.
            
         
               (2)
            
            
               Το παράρτημα V του κανονισμού (ΕΕ) αριθ. 142/2011 ορίζει τα πρότυπα για τον μετασχηματισμό ζωικών υποπροϊόντων σε βιοαέριο και τη λιπασματοποίησή τους. Σύμφωνα με το παράρτημα V κεφάλαιο III τμήμα 2 σημείο 3 στοιχείο β), η αρμόδια αρχή μπορεί, υπό ορισμένες προϋποθέσεις, να επιτρέπει ειδικές απαιτήσεις άλλων από εκείνες που ορίζονται στο κεφάλαιο III.
            
         
               (3)
            
            
               Ωστόσο, σε τέτοιες περιπτώσεις, τα κατάλοιπα διάσπασης και τα προϊόντα λιπασματοποίησης θα πρέπει να διατίθενται στην αγορά μόνο στο κράτος μέλος όπου έχουν εγκριθεί οι εναλλακτικές παράμετροι μετασχηματισμού. Προκειμένου να παρασχεθεί στις αρμόδιες αρχές η αναγκαία ευελιξία ως προς τον τρόπο με τον οποίο ρυθμίζουν τις μονάδες παραγωγής βιοαερίου και τις μονάδες λιπασματοποίησης η οποία αναφέρεται στο παράρτημα V κεφάλαιο III τμήμα 2 σημείο 3 του κανονισμού (ΕΕ) αριθ. 142/2011, είναι σκόπιμο να εξαιρεθούν από τα πρότυπα που ορίζονται στο κεφάλαιο III τμήμα 3 σημείο 2 τα κατάλοιπα διάσπασης και τα προϊόντα λιπασματοποίησης για τα οποία το κράτος μέλος έχει ήδη επιτρέψει εναλλακτικές παραμέτρους μετασχηματισμού. Επομένως, το παράρτημα V του κανονισμού (ΕΕ) αριθ. 142/2011 θα πρέπει να τροποποιηθεί αναλόγως.
            
         
               (4)
            
            
               Τα κράτη μέλη μπορούν να επιτρέπουν την εισαγωγή ζωικών υποπροϊόντων και παράγωγων προϊόντων μόνον από εγκεκριμένες τρίτες χώρες. Τα κράτη μέλη μπορούν να επιτρέπουν την εισαγωγή πρώτων υλών τροφών για ζώα συντροφιάς που προέρχονται από παραπροϊόντα αλιείας από τρίτες χώρες από τις οποίες επιτρέπεται η εισαγωγή αλιευτικών προϊόντων για ανθρώπινη κατανάλωση σύμφωνα με το παράρτημα II της απόφασης 2006/766/ΕΚ της Επιτροπής (3). Αυτό δεν ισχύει για τις εισαγωγές μεταποιημένων τροφών για ζώα συντροφιάς που προέρχονται από παραπροϊόντα αλιείας. Στο πλαίσιο αυτό, η εισαγωγή μεταποιημένων τροφών για ζώα συντροφιάς που προέρχονται από παραπροϊόντα αλιείας υπόκειται σε αυστηρότερους όρους απ' ό,τι η εισαγωγή πρώτων υλών τροφών για ζώα συντροφιάς που προέρχονται από παραπροϊόντα αλιείας. Είναι σκόπιμο να επιτραπεί η εισαγωγή μεταποιημένων τροφών για ζώα συντροφιάς που προέρχονται από παραπροϊόντα αλιείας από όλες τις τρίτες χώρες οι οποίες έχουν εγκριθεί για την εισαγωγή πρώτων υλών τροφών για ζώα συντροφιάς που προέρχονται από παραπροϊόντα αλιείας. Επομένως, ο πίνακας 2 του παραρτήματος XIV κεφάλαιο II τμήμα 1 του κανονισμού (ΕΕ) αριθ. 142/2011 θα πρέπει να τροποποιηθεί ανάλογα.
            
         
               (5)
            
            
               Η εξαγωγή μεταποιημένης κόπρου που προορίζεται για αποτέφρωση ή απόρριψη σε χώρους υγειονομικής ταφής απαγορεύεται. Ωστόσο, σύμφωνα με το άρθρο 43 παράγραφοι 2 και 3 του κανονισμού (ΕΚ) αριθ. 1069/2009, η εξαγωγή αυτού του υλικού για χρήση σε μονάδα παραγωγής βιοαερίου ή μονάδα λιπασματοποίησης είναι δυνατόν να επιτρέπεται, υπό τον όρο ότι η χώρα προορισμού είναι μέλος του Οργανισμού Οικονομικής Συνεργασίας και Ανάπτυξης (ΟΟΣΑ). Προκειμένου να επιτραπεί η εξαγωγή μεταποιημένης κόπρου και οργανικών λιπασμάτων που περιέχουν αποκλειστικά μεταποιημένη κόπρο, είναι σκόπιμο να θεσπιστούν κανόνες για την εξαγωγή των εν λόγω προϊόντων για άλλους σκοπούς πλην της αποτέφρωσης, της υγειονομικής ταφής ή της χρήσης σε μονάδα παραγωγής βιοαερίου ή μονάδα λιπασματοποίησης σε χώρες που δεν είναι μέλη του ΟΟΣΑ. Οι εν λόγω κανόνες πρέπει να καθορίζουν απαιτήσεις τουλάχιστον ισοδύναμες με τις απαιτήσεις για τη διάθεση στην αγορά μεταποιημένης κόπρου και οργανικών λιπασμάτων που περιέχουν αποκλειστικά μεταποιημένη κόπρο. Συνεπώς, το παράρτημα XIV του κανονισμού (ΕΕ) αριθ. 142/2011 θα πρέπει να τροποποιηθεί ανάλογα.
            
         
               (6)
            
            
               Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής φυτών, ζώων, τροφίμων και ζωοτροφών,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Στο άρθρο 25 του κανονισμού (ΕΕ) αριθ. 142/2011 προστίθεται η ακόλουθη παράγραφος:
   
      «4.   Οι κανόνες που προβλέπονται στο κεφάλαιο V του παραρτήματος XIV εφαρμόζονται στις εξαγωγές από την Ένωση των παράγωγων προϊόντων που καθορίζονται σε αυτό.»
   
   Άρθρο 2
   Τα παραρτήματα V και XIV του κανονισμού (ΕΕ) αριθ. 142/2011 τροποποιούνται σύμφωνα με το κείμενο που παρατίθεται στο παράρτημα του παρόντος κανονισμού.
   Άρθρο 3
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 1η Φεβρουαρίου 2017.
      
         
            Για την Επιτροπή
         
         
            Ο Πρόεδρος
         
         Jean-Claude JUNCKER
      
   
   
      (1)  ΕΕ L 300 της 14.11.2009, σ. 1.
   
      (2)  Κανονισμός (ΕΕ) αριθ. 142/2011 της Επιτροπής, της 25ης Φεβρουαρίου 2011, για την εφαρμογή του κανονισμού (ΕΚ) αριθ. 1069/2009 του Ευρωπαϊκού Κοινοβουλίου και του Συμβουλίου περί υγειονομικών κανόνων για ζωικά υποπροϊόντα και παράγωγα προϊόντα που δεν προορίζονται για κατανάλωση από τον άνθρωπο και για την εφαρμογή της οδηγίας 97/78/ΕΚ του Συμβουλίου όσον αφορά ορισμένα δείγματα και τεμάχια που εξαιρούνται από κτηνιατρικούς ελέγχους στα σύνορα οι οποίοι αναφέρονται στην εν λόγω οδηγία (ΕΕ L 54 της 26.2.2011, σ. 1).
   
      (3)  Απόφαση 2006/766/ΕΚ της Επιτροπής, της 6ης Νοεμβρίου 2006, για την κατάρτιση των καταλόγων τρίτων χωρών και εδαφών από τα οποία επιτρέπονται οι εισαγωγές δίθυρων μαλακίων, εχινοδέρμων, χιτωνόζωων, θαλάσσιων γαστερόποδων και αλιευτικών προϊόντων (ΕΕ L 320 της 18.11.2006, σ. 53).
   
      ΠΑΡΑΡΤΗΜΑ
      Τα παραρτήματα V και XIV του κανονισμού (ΕΕ) αριθ. 142/2011 τροποποιούνται ως εξής:
      
                  1.
               
               
                  Στο παράρτημα V κεφάλαιο III τμήμα 3, το σημείο 2 αντικαθίσταται από το ακόλουθο κείμενο:
                  
                              «2.
                           
                           
                              Τα κατάλοιπα διάσπασης ή τα προϊόντα λιπασματοποίησης πλην εκείνων που αναφέρονται στο τμήμα 2 σημείο 3 στοιχείο β), τα οποία δεν συμμορφώνονται με τις απαιτήσεις που ορίζονται στο παρόν τμήμα, πρέπει να υποβάλλονται σε μετασχηματισμό ή λιπασματοποίηση και, στην περίπτωση της σαλμονέλας, ο χειρισμός ή η απόρριψή τους να γίνεται σύμφωνα με τις οδηγίες της αρμόδιας αρχής.».
                           
                        
            
                  2.
               
               
                  Το παράρτημα XIV τροποποιείται ως εξής:
                  
                              α)
                           
                           
                              Στο κεφάλαιο II τμήμα 1, στον πίνακα 2, η σειρά αριθ. 12 αντικαθίσταται από το ακόλουθο κείμενο:
                              
                                          «12
                                       
                                       
                                          Τροφές για ζώα συντροφιάς, συμπεριλαμβανομένων των δερμάτινων κοκάλων για σκύλους
                                       
                                       
                                          
                                                      α)
                                                   
                                                   
                                                      Στην περίπτωση μεταποιημένων τροφών για ζώα συντροφιάς και δερμάτινων κοκάλων για σκύλους: υλικά που αναφέρονται στο άρθρο 35 στοιχείο α) σημεία i) και ii).
                                                   
                                                
                                                      β)
                                                   
                                                   
                                                      Στην περίπτωση πρώτων υλών τροφών για ζώα συντροφιάς: υλικά που αναφέρονται στο άρθρο 35 στοιχείο α) σημείο iii).
                                                   
                                                
                                       
                                          Οι τροφές για ζώα συντροφιάς και τα δερμάτινα κόκαλα για σκύλους πρέπει να έχουν παραχθεί σύμφωνα με το παράρτημα XIII κεφάλαιο II.
                                       
                                       
                                          
                                                      α)
                                                   
                                                   
                                                      Στην περίπτωση πρώτων υλών τροφών για ζώα συντροφιάς:
                                                      Τρίτες χώρες που παρατίθενται στο παράρτημα II μέρος 1 του κανονισμού (ΕΕ) αριθ. 206/2010 ή στο παράρτημα I του κανονισμού (ΕΚ) αριθ. 798/2008, από τις οποίες τα κράτη μέλη επιτρέπουν τις εισαγωγές νωπού κρέατος από το ίδιο είδος ζώου και στις οποίες επιτρέπεται μόνο το κρέας με κόκαλα.
                                                      Στην περίπτωση υλικών από ψάρια, τρίτες χώρες που παρατίθενται στο παράρτημα II της απόφασης 2006/766/ΕΚ.
                                                   
                                                
                                                      β)
                                                   
                                                   
                                                      Στην περίπτωση δερμάτινων κοκάλων για σκύλους και τροφών για ζώα συντροφιάς πλην των πρώτων υλών τροφών για ζώα συντροφιάς:
                                                      Τρίτες χώρες που παρατίθενται στο παράρτημα II μέρος 1 του κανονισμού (ΕΕ) αριθ. 206/2010 και οι ακόλουθες χώρες:
                                                      
                                                                   
                                                               
                                                               
                                                                  (JP) Ιαπωνία
                                                               
                                                            
                                                                   
                                                               
                                                               
                                                                  (EC) Ισημερινός
                                                               
                                                            
                                                                   
                                                               
                                                               
                                                                  (LK) Σρι Λάνκα
                                                               
                                                            
                                                                   
                                                               
                                                               
                                                                  (TW) Ταϊβάν.
                                                               
                                                            Στην περίπτωση μεταποιημένων τροφών για ζώα συντροφιάς από υλικά που προέρχονται από ψάρια, τρίτες χώρες που παρατίθενται στο παράρτημα II της απόφασης 2006/766/ΕΚ.
                                                   
                                                
                                       
                                          
                                                      α)
                                                   
                                                   
                                                      Στην περίπτωση κονσερβοποιημένων τροφών για ζώα συντροφιάς: παράρτημα XV κεφάλαιο 3(A).
                                                   
                                                
                                                      β)
                                                   
                                                   
                                                      Στην περίπτωση μεταποιημένων τροφών για ζώα συντροφιάς πλην των κονσερβοποιημένων: παράρτημα XV κεφάλαιο 3(B).
                                                   
                                                
                                                      γ)
                                                   
                                                   
                                                      Στην περίπτωση δερμάτινων κοκάλων για σκύλους: παράρτημα XV κεφάλαιο 3(Γ).
                                                   
                                                
                                                      δ)
                                                   
                                                   
                                                      Στην περίπτωση πρώτων υλών τροφών για ζώα συντροφιάς: παράρτημα XV κεφάλαιο 3(Δ).»
                                                   
                                                
                                    
                        
                              β)
                           
                           
                              Προστίθεται το ακόλουθο κεφάλαιο V:
                              «ΚΕΦΑΛΑΙΟ V
                              
                                 ΚΑΝΟΝΕΣ ΓΙΑ ΤΗΝ ΕΞΑΓΩΓΗ ΟΡΙΣΜΕΝΩΝ ΠΑΡΑΓΩΓΩΝ ΠΡΟΪΌΝΤΩΝ
                              
                              Κανόνες που ισχύουν για την εξαγωγή των παράγωγων προϊόντων που απαριθμούνται κατωτέρω όπως αναφέρονται στο άρθρο 25 παράγραφος 4:
                              
                                           
                                       
                                       
                                          Παράγωγα προϊόντα
                                       
                                       
                                          Κανόνες για την εξαγωγή
                                       
                                    
                                          1
                                       
                                       
                                          Μεταποιημένη κόπρος και οργανικά λιπάσματα, προϊόντα λιπασματοποίησης ή κατάλοιπα διάσπασης από μετασχηματισμό βιοαερίου που δεν περιέχουν άλλα ζωικά υποπροϊόντα ή παράγωγα προϊόντα πλην μεταποιημένης κόπρου
                                       
                                       
                                          Η μεταποιημένη κόπρος και τα οργανικά λιπάσματα, τα προϊόντα λιπασματοποίησης ή τα κατάλοιπα διάσπασης από μετασχηματισμό βιοαερίου που δεν περιέχουν άλλα ζωικά υποπροϊόντα ή παράγωγα προϊόντα πλην μεταποιημένης κόπρου πρέπει να πληρούν τουλάχιστον τους όρους που αναφέρονται στο παράρτημα XI κεφάλαιο I τμήμα 2 στοιχεία α), β), δ) και ε).»